Genade en vergifnis - Solidariteit WêreldSolidariteit Wêreld
Tuis › 10 minute voor werk Juig › Genade en vergifnis
Toe ek oor my sonde stilgebly het, het my liggaam gekwyn van ellende, het ek die hele dag lank gekreun. Dag en nag was u hand swaar op my . . . Maar ek het my oortredings bely, my sonde nie weggesteek nie . . . En my sonde en oortredings het U vergewe.
– Psalm 32:3–5
Het jy jouself al ooit in 'n penarie laat beland? Jouself in 'n hoek gejaag en nou weet jy nie mooi hoe om daar uit te kom nie? In Dawid se lewensverhaal sien ons heuwels van vertroue en triomf, maar ook vele valleie van rou en wanhoop. Hy het homself dikwels in valleie van oortredings bevind sonder sy eie toedoen. Hy het in gate geval wat ander mense vir hom gegrawe het. Ander kere het hy self die gate gegrawe. Partykeer het hy doelbewus in daardie gate gebly, en op dwase wyse probeer wegkruip vir 'n alsiende God totdat sy stilswye hom fisiek en emosioneel siek gemaak het. Hy kon nie lank daarmee aanhou nie omdat die uitermatige vrees en droefheid hom uitgeput het en die voortdurende las op sy gewete sy liggaam laat pyn het. Hy het besef dat hy nie langer so kon leef nie en het sy hart uitgestort. Hy het openlik en eerlik, met opregte berou, sy sonde bely, al die probleme wat dit vir hom veroorsaak het erken, en nederig om vergifnis gevra. Hierdie psalms leer ons, oor en oor, dat daar net een pad na vergifnis en 'n rein gewete is. Dit is berouvolle belydenis en erkenning dat daar geregtigheid is in die gevolge en berisping wat ons ontvang, in die volle wete dat ons baie strenger straf verdien.
Wanneer God sy hand uitsteek sodat jy aan Hom kan vasgryp en Hy jou kan uithelp uit die gate wat jy vir jouself gegrawe het, maak 'n gewoonte daarvan om Hom nie net in dankbaarheid te prys nie, maar ook jou plig as kind van God te onthou. Wanneer jy vergifnis ontvang en op 'n heuwel van vertroue en triomf staan, onthou hoe jy gevoel het en van al die klagtes wat jy gehad het terwyl jy in jou vallei van rou en wanhoop was. Laat daardie ongemaklike herinneringe jou aanspoor om jouself goed te bestuur en nooit weer daar te beland nie! Maar wanneer jy struikel, wees gou om jou sonde te bely en prys God vir sy genade en vergifnis.